Loving protiv Virginije

mini|Američke savezne države po datumu ukidanja zakona o zabrani miješanja rasa: Nikad nije bilo takvih zakona 1780–1887. 1948–1967. Nakon 1967.
***Loving protiv Virginije*** () poznati je slučaj o građanskim pravima pred Vrhovnim sudom Sjedinjenih Američkih Država u kojem je sud poništio zakone kojim su zabranjivani međurasni brakovi u SAD-u.

Postupak je pokrenula crnkinja Mildred Loving ( Jeter) i bijelac Richard Loving, bračni par kojem je sud u Virginiji izrekao zatvorsku kaznu od jedne godine zato što su se vjenčali. Njihov brak predstavljao je krivično djelo prema Zakonu o rasnom integritetu iz 1924, kojim se zabranjivao brak između, kako ih je zakon definirao, "bijelaca" i "obojenih" osoba. Jednoglasnom odlukom Warrenovog suda (9–0) donesenom 12. juna 1967, ustanovljeno je da je takva zabrana neustavna. Time je poništena ranija presuda u predmetu *Pace protiv Alabame* (1883) i okončana su pravna ograničenja braka u SAD-u na osnovu rase.

Ovom odlukom uslijedilo je povećanje međurasnih brakova u SAD-u, a ishod odluke obilježava se svake godine. O odluci su napisane razne pjesme i tri filma, od kojih je posljednji *Loving* (2016). Počev od 2013, slučaj je citiran u američkim saveznim sudovima kao presedan za donošenje odluke da je zabrana istospolnih brakova neustavna, uključujući i samu odluku Vrhovnog suda u predmetu *Obergefell protiv Hodgesa* (2015).

## Krivični postupak 
Mildred je zatrudnjela u 18. godini. Par je u junu 1958. otputovao u Washington, D.C. da se vjenčaju kako bi izbjegli Zakonu o rasnom integritetu iz 1924. savezne države Virginije, kojim se zabranjivao brak između bijelaca i drugih rasa. Zatim su se vratili u gradić Central Point. Na osnovu anonimne dojave, lokalna policija upala im je u dom u jutarnjim satima 11. jula 1958, u nadi da će ih zateći kako se seksaju, budući da je i međurasni spolni odnos bio nezakonit u Virginiji. Kada su policajci zatekli par kako spava u krevetu, Mildred je ukazala na vjenčani list na zidu spavaće sobe. Rečeno im je da on nije važeći u Komonveltu Virginije.

Optuženi su pod tačkom 20–58 krivičnog zakonika Virginije, kojom je međurasnim parovima bilo zabranjeno da se vjenčaju u drugoj saveznoj državi i potom vrate u Virginiju, i 20–59, kojom je miješanje rasa smatrano krivičnim djelom kažnjivim zatvorom od jedne do pet godina.

Par se 6. januara 1959. izjasnio krivim po optužbi da su "živjeli zajedno kao muškarac i žena, protivno miru i dostojanstvu Komonvelta". Izrečena im je zatvorska kazna od jedne godine, s tim da je suspendirana pod uvjetom da napuste Virginiju i da se zajedno ne vrate barem 25 godina. Par se poslije presude preselio u DC.

### Žalbeni postupak 
Frustrirana time što sa suprugom nije mogla posjetiti porodicu u Virginiji, kao i društvenom izolacijom i finansijskim poteškoćama u Washingtonu, Mildred se 1964. obratila državnom pravobraniocu Robertu F. Kennedyju. On ju je uputio Američkom savezu za zaštitu građanskih sloboda ().

Tri okružne sudije odložile su odluku o federalnoj kolektivnoj tužbi 22. januara 1965, dok su Lovingovi na ustavnoj osnovi podnijeli žalbu na Bazileovu odluku Vrhovnom sudu Virginije. Sudija Harry L. Carrico (koji će kasnije biti na čelu tog Vrhovnog suda) sastavio je mišljenje u ime suda u kojem je potvrdio Bazileovu presudu. Iako krivičnu presudu Lovingovih nije poništio, naredio je da se kazna izmijeni. Carrico je u donošenju svoje odluke citirao Vrhovni sud Virginije u predmetu *Naim protiv Naima* (1955) i naveo da ovaj slučaj ne predstavlja kršenje Klauzule o jednakoj zaštiti zato što su oba supružnika podjednako kažnjena za krivično djelo miješanja rasa. Sličan argument koristio se u sudskom procesu *Pace protiv Alabame* (1883) pred Vrhovnim sudom SAD-a.

Lovingovi, koji su i dalje imali podršku ACLU-a, podnijeli su žalbu Vrhovnom sudu SAD-a, gdje je saveznu državu Virginiju predstavljao Robert McIlwaine. Par nije prisustvovao usmenim argumentima u Washingtonu, ali je jedan od njihovih advokata, Bernard S. Cohen, prenio poruku Richarda Lovinga: "Gospodine Cohen, recite sudu da volim svoju suprugu i da nije pošteno to što s njom ne mogu živjeti u Virginiji."

## Reference 
## Vanjski linkovi 
* Podaci o sudskom procesu na sajtu oyez.org

Kategorija:Historija Sjedinjenih Američkih Država
Kategorija:Procesi pred Vrhovnim sudom Sjedinjenih Američkih Država